**Strigoii din Mon Jardin**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E cumplit de întuneric aici în cafenea...

Plouă pe lespezi, afară, în parcuri,

Damele râd cu lacrimi prin farduri,

Iar eu-s gol de tine și de șederea ta...

E cumplit de întuneric aici în cafenea...

Visez multe poante, ridicole și reci...

Ascult ploaia mizeră, zornăită și stricată

Firavă, guralivă și prea plină de otravă...

M-aș uita totuși pe geam să văd dacă mai treci...

Visez multe poante, ridicole și reci...

Mi-e scârbă azi de mine și dumneata s-o știi,

Că n-am murit cu tine și nu te-am iubit destul...

Și-acum am rămas singur, fără seamă și nebun...

Te căut prin pahare, dar de unde să mai vii?...

Mi-e scârbă azi de mine... și dumneata s-o știi...